CELEX: 62020TN0626
Language: mt
Date: 2020-10-12 00:00:00
Title: Kawża T-626/20: Rikors ippreżentat fit-12 ta’ Ottubru 2020 – Landwärme vs Il-Kummissjoni

30.11.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 414/46
            
         
      Rikors ippreżentat fit-12 ta’ Ottubru 2020 – Landwärme vs Il-Kummissjoni
      (Kawża T-626/20)
      (2020/C 414/68)
      Lingwa tal-kawża: il-Ġermaniż
      
         Partijiet
      
      
         Rikorrenti: Landwärme GmbH (München, il-Ġermanja) (rappreżentanti: J. Bonhage u M. Frank, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kummissjoni C(2020) 4489 final tad-29 ta’ Ġunju 2020 dwar għajnuna mill-Istat SA.56125 (2020/N) – “Sweden Prolongation and modification of scheme SA.49893 (2018/N)/Tax exemption for non-food based biogas and bio-propane in heat generation” u d-dokument SA. 56908 (2020/N) – “Sweden Prolongation and modification of biogas scheme for motor fuel in Sweden”; u
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv, ibbażat fuq l-illegalità tal-għajnuna mill-Istat.
                  
                              —
                           
                           
                              L-għajnuna mogħtija mir-Renju tal-Isvezja għall-bijogass intiż għall-produzzjoni tas-sħana u għall-użu bħala karburant tippermetti li din tiġi kkombinata ma’ għajnuna minn Stati Membri tal-Unjoni oħra. Fil-każ ta’ importazzjonijiet tal-bijogass, din il-kombinazzjoni twassal għal kumpens żejjed. Għalhekk, l-għajnuna hija illegali u d-deċiżjonijiet ta’ approvazzjoni tal-Kummissjoni huma nulli.
                           
                        
            
                  2.
               
               
                  It-tieni motiv, ibbażat fuq żball ta’ evalwazzjoni.
                  
                              —
                           
                           
                              Fl-2019, f’ilment lill-Kummissjoni, ir-rikorrenti rreferiet għall-problema tal-kombinazzjoni tal-għajnuna mogħtija mir-Renju tal-Isvezja mal-għajnuna minn Stati Membri tal-Unjoni oħra. Il-Kummissjoni naqset milli tieħu inkunsiderazzjoni dan l-ilment fl-evalwazzjoni tagħha. Minbarra l-ilment tar-rikorrenti, il-Kummissjoni naqset ukoll milli tieħu inkunsiderazzjoni l-informazzjoni estensiva disponibbli pubblikament dwar din il-problema. Sa fejn il-Kummissjoni naqset milli tinvestiga u tevalwa l-kuntest ekonomiku tal-għajnuna mogħtija mir-Renju tal-Isvezja għall-bijogass intiż għall-produzzjoni tas-sħana u għall-użu bħala karburant, ir-rikorrenti ssostni żball ta’ evalwazzjoni. Għalhekk, id-deċiżjonijiet ta’ approvazzjoni tal-Kummissjoni huma nulli.
                           
                        
            
                  3.
               
               
                  It-tielet motiv, ibbażat fuq nuqqas ta’ motivazzjoni.
                  
                              —
                           
                           
                              Fid-deċiżjonijiet ta’ approvazzjoni tagħha, il-Kummissjoni naqset milli tirreferi għall-kombinazzjoni ta’ għajnuna mogħtija mir-Renju tal-Isvezja ma’ għajnuna minn Stati Membru tal-Unjoni oħra. Dan jikkostitwixxi nuqqas ta’ motivazzjoni u ksur tat-tieni paragrafu tal-Artikolu 296 TFUE u tal-Artikolu 41(2)(ċ) tal-Karta tad-Drittijiet Fundamentali tal-Unjoni Ewropea. Għalhekk, id-deċiżjonijiet ta’ approvazzjoni tal-Kummissjoni huma nulli.
                           
                        
            
                  4.
               
               
                  Ir-raba’ motiv, ibbażat fuq obbligu li tinfetaħ proċedura ta’ investigazzjoni formali.
                  
                              —
                           
                           
                              Minħabba li, sa mill-approvazzjoni inizjali, il-kundizzjonijiet tas-suq inbidlu sostanzjalment, il-Kummissjoni hija obbligata tissostanzja l-evalwazzjoni tagħha tal-għajnuna, permezz ta’ informazzjoni dwar is-suq, fi proċedura ta’ investigazzjoni formali. Barra minn hekk, il-Kummissjoni hija obbligata tiftaħ proċedura ta’ investigazzjoni formali, sa fejn hija ltaqgħet ma’ diffikultajiet sinjifikattivi fl-evalwazzjoni tal-għajnuna mogħtija mir-Renju tal-Isvezja. In-nuqqas li tiftaħ proċedura ta’ investigazzjoni formali jikkostitwixxi ksur tal-Artikolu 4(4) tar-Regolament (UE) 2015/1589 (1). Għalhekk, id-deċiżjonijiet ta’ approvazzjoni tal-Kummissjoni huma nulli.
                           
                        
            
         (1)  Regolament tal-Kunsill (UE) 2015/1589 tat-13 ta’ Lulju 2015 li jistabblixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU 2015 L 248, p. 9).